អោង សាន ស៊ូជី ធ្វើ​សច្ចា​ប្រណិធានជា​សមាជិក​រដ្ឋសភា​
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​ព្រឹកថ្ងៃព្រហស្បតិ៍ ទី​០៣ ខែ​មេសា។
មេដឹកនាំប្រជាធិបតេយ្យដ៏យូរមកហើយរបស់ភូមា លោកស្រី អោង សាន ស៊ូជី Aung San Suu Kyi បានទទួលការសច្ចាប្រណិធានតាមផ្លូវការជាសមាជិករដ្ឋសភាចូលកាន់តំណែងរដ្ឋាភិបាលជាលើកដំបូង ចាប់តាំងពីបានចំណាយពេលភាគច្រើនក្នុងពីរទសវត្សរ៍កន្លងទៅនេះ នៅក្នុងការឃុំឃាំងក្នុងផ្ទះ។ ជ័យលាភីរង្វាន់ណូប៊ែលរូបនេះបានចូលធ្វើសច្ចាប្រណិធាន កាលពីថ្ងៃពុធ ចូលកាន់តំណែងក្នុងសភាជាន់ទាបរបស់ប្រទេសនេះ ដោយបានបញ្ចប់ពហិការមិនចូលរួមក្នុងរដ្ឋសភា ដែលអាចបង្អាក់ដល់ដំណើរនៃកំណែទម្រង់នយោបាយនៅក្នុងប្រទេសនេះ។ លោកស្រីបានថ្លែងជាអាទិ៍ថា «យើងចង់ឲ្យរដ្ឋសភារបស់យើងមានគុណសម្បត្តិតាមលទ្ធិប្រជាធិបតេយ្យពិតៗ។ យើងមិនចង់ដកអ្នកណាចេញទេ។ យើងគ្រាន់តែចង់ឲ្យមានការជឿនលឿន ដែលធ្វើឲ្យរដ្ឋសភារបស់យើងមានលទ្ធិប្រជាធិបតេយ្យពិតប្រាកដ»។ សមាជិកសភានៃគណបក្ស សហភាព សាមគ្គីភាពនិងអភិវឌ្ឍន៍ ដែលកងយោធាគាំទ្រ លោក វិន អ៊ូ Win Oo បានសរសើរសេចក្តីសម្រេចចិត្តរបស់លោកស្រី អោន សាន ស៊ូជ ដែលឈប់ធ្វើពហិការទៅវិញនោះ។ សកម្មជនពិការភ្នែកចិនម្នាក់ ដែលបានជ្រកកោននៅក្នុងស្ថានទូតអាមេរិកនៅក្រុងប៉េកាំងជិតមួយសប្តាហ៍បានបង្ហាញមុខ ហើយមន្រ្តីអាមេរិកាំងនិយាយថា ចិនបានយល់ព្រមនាំលោកទៅដាក់នៅកន្លែង«សុខសាន្តមួយ»។ តែលោក ចិន គួងឆេង Chen Guangcheng បានប្រាប់ទីភ្នាក់ងារព័ត៌មាន Associated Press បន្ទាប់ពីបានចេញពីស្ថានទូតថា លោកចង់ចេញពីប្រទេសចិនជាមួយគ្រួសារលោក ពីព្រោះលោកខ្លាចបាត់បង់ជីវិត។ លោកក៏បាននិយាយដែរថា មន្រ្តីស្ថានទូតអាមេរិកបានប្រាប់លោកថា អាជ្ញាធរចិននឹងវាយភរិយាលោកទាល់ស្លាប់ បើលោកមិនចេញពីស្ថានទូតនៅក្រុងប៉េកាំង ទៅវិញទេ។ អំពើហិង្សាបានផ្ទុះឡើងនៅមុនការបោះឆ្នោតក្នុងរដ្ឋធានីឡឹគែរ បណ្តាលឲ្យស្លាប់មនុស្ស ១១ នាក់ និងរបួសមនុស្សជាង ១០០ នាក់ទៀត បង្ខំឲ្យបេក្ខជនប្រធានាធិបតីជាច្រើននាក់បញ្ឈប់យុទ្ធនាការរបស់ខ្លួន។ ពួកបះបោរបានសម្លាប់មនុស្សយ៉ាងតិច ៧ នាក់ និងធ្វើឲ្យរបួស ១៧ នាក់ទៀត ភាគច្រើនជាកុមារ នៅក្រុងកាប៊ុលកាលពីថ្ងៃពុធ ក្នុងពេលពីរម៉ោងប៉ុណ្ណោះបន្ទាប់ពីលោកប្រធានាធិបតីស.រ.អ បារ៉ាក់ អូបាម៉ា បានចាកចេញពីប្រទេសនេះ នៅក្រោយទស្សនកិច្ចដ៏ខ្លីមួយដែលគេមិនបានប្រកាសឲ្យដឹងមុន។ ស្នូរកាំភ្លើងបានផ្ទុះឡើងជាថ្មី កាលពីថ្ងៃពុធ នៅក្នុងរដ្ឋធានីបាណាកូ នៃប្រទេសម៉ាលី នៅពេលដែលកងទ័ពអ្នកទម្លាក់ប្រធានាធិបតីនៃប្រទេសនេះ កំពុងស្វែងរកមនុស្សអ្នកទទួលខុសត្រូវនៅក្នុងការប៉ុនប៉ងធ្វើរដ្ឋប្រហារប្រឆាំងមកវិញនៅដើមសប្តាហ៍នេះ។ អង្គការសិទ្ធិមនុស្សអន្តរជាតិមួយកាលពីថ្ងៃពុធ បានចោទរដ្ឋាភិបាលស៊ីរី អំពីបទឧក្រិដ្ឋកម្មសង្គ្រាម នៅពេលដែលក្រុមប្រឆាំងនិយាយថា ពួកឧទ្ទាមបានសម្លាប់សមាជិកកម្លាំងសន្តិសុខ១៥នាក់ ក្នុងខណៈដែលបទឈប់បាញ់គ្នាដែលអ.ស.បជួយគាំទ្រកំពុងតែរលាយទៅវិញ។ ក្រុមប្រឹក្សាសន្តិសុខអង្គការសហប្រជាជាតិ បានអនុម័តសេចក្តីសម្រេចមួយ អំពាវនាវឲ្យប្រទេសស៊ូដង់ និងស៊ូដង់ខាងត្បូងឈប់វាយប្រយុទ្ធគ្នានិងដោះស្រាយបញ្ហារបស់ខ្លួន បើមិនដូច្នោះទេនឹងប្រឈមមុខការដាក់ទណ្ឌកម្មបន្ថែម។